Уи насып нэхъыбэ ухъу!
Шэч къытетхьэркъым: ди республикэм щыщу бэнэкIэ хуит спорт лIэужьыгъуэм дихьэххэм я мызакъуэу, абы зыкIи пымыщIа цIыху минхэри пIейтейуэ, ягухэр иубыдыным нэсауэ дыгъуасэ кIэлъыплъащ Джэду Iэниуар и утыку итыкIам. Олимп джэгухэм я алэрыбгъум ар къыщытехьэнур къызыхуэмыгъэсу пэплъахэм дащыщщ «Адыгэ псалъэм» щылажьэхэри.
Килограмм 74-м нэс зи хьэлъагъхэр щызэпеуэ гупым, Джэду Iэниуар зыхэтым, щыщу япэу ар зыпэщIэувар Узбекистаным икIа Абдурахмонов Бекзодэщ. ЗэIущIэм зэрыщIидзэу Iэниуар бжьыпэр иубыдри, и ныкъуэкъуэгъум Iэмал иритакъым щытыкIэр зэридзэкIыжыну. Очко бжыгъэу щIалэхэм иратахэми къагъэлъагъуэ Iэниуар куэдкIэ нэхъ лъэщу зэрыбэнар — 10:5-уэ ди хэкуэгъу щIалэр узбекым ефIэкIри, зэпеуэм и къыкIэлъыкIуэ Iыхьэм кIуащ.
Сыхьэт ныкъуэ нэхъ дэмыкIыу Джэдур аргуэру утыкум къихьащ. Иджы абы къыпэщIэтыр бэнакIуэ нэхъ Iэчлъэчыжт — 2012 гъэм Инджылызым и къалащхьэ Лондон щекIуэкIа Гъэмахуэ Олимп джэгухэм бэнэкIэ хуитымкIэ чемпион щыхъуа Барроуз Джордант. Ар бэнакIуэ лъэщу зэрыщы-тым дыщыгъуазэти, абы нэхъ дытегузэвыхьырт, ауэ, дызэрыщыгугъауэ, Iэниуар абыи къыфIихьащ текIуэныгъэр — 3:2.
Зэпеуэм и кIэух Iыхьэм нэсын папщIэ Iэниуар иджыри зы утыку къыхьэгъуэ къыщIэлът — Азербайджаным щыщ Гасанов ДжэбрэIил ефIэкIын хуейти, ари лъэкIащ ди щIалэм — 5:4-уэ абы текIуащ.
Финалым Джэду Iэниуар къыщыпэщIэтащ Ираным щыщ Язданишарати Хьэсэн. Ари апхуэдизкIэ лъэщти, уфIэмыкIыфыным хуэдэт. ЗэIущIэм щIидзэри иухыным секунд бжыгъэ фIэкIа къэмынэжыху Джэду Iэниуар бжьыпэр иIыгъащ, ауэ бжыгъэр 6:6 ищIын хузэфIэкIри, иран спортсменыр чемпион хъуащ. Джэду Iэниуар дыжьын медалыр къихьащ.
Олимп джэгухэм дыжьын медаль къыщыпхьынри гуфIэгъуэшхуэщ. А гуфIэгъуэр Джэду Iэниуар даIэт къыщалъхуа Къэбэрдей-Балъкъэрми, Урысей Федерацэми, адыгэ щыпсэу щIыналъэ псоми.
«Уи насып нэхъыбэ Тхьэм ищI!» — дохъуэхъу дэри адыгэ щIалэм.
«Адыгэ псалъэ» газетым щылажьэхэм я цIэкIэ ЖЬЭКIЭМЫХЪУ Маринэ.
